b'\n_START_ARTICLE_\nEvangeli de Judes\n_START_SECTION_\nContingut\n_START_PARAGRAPH_\nIreneu, un dels primers bisbes de Li\xc3\xb3, es va referir al contingut de l\'evangeli de Judes a l\'obra Adversus haereses (\xc2\xabcontra les heretgies\xc2\xbb), escrita devers el 180, i va dir que alguns declaren que Ca\xc3\xadn deriv\xc3\xa0 el seu \xc3\xa9sser del Poder de dalt, i reconeixen que Esa\xc3\xba, Cor\xc3\xa8, els sodomites i les persones d\'aquesta mena estan relacionades amb ells mateixos [...] Declaren que Judes el tra\xc3\xafdor estava completament assabentat d\'aquestes coses i que, ell sol, coneixent la veritat com els altres no ho feien, va acomplir el misteri de la tra\xc3\xafci\xc3\xb3; per ell totes les coses, tant del cel com de la terra, foren aix\xc3\xad llen\xc3\xa7ades a la confusi\xc3\xb3. Elaboren una hist\xc3\xb2ria fict\xc3\xadcia d\'aquest tipus, que anomenen l\'\xc2\xabEvangeli de Judes\xc2\xbb._NEWLINE_Aix\xc3\xb2 fa refer\xc3\xa8ncia als ca\xc3\xafnites, una secta del gnosticisme que honoren Ca\xc3\xadn com un heroi. Els ca\xc3\xafnites, com un gran nombre de grups gn\xc3\xb2stics, eren semimalteistes i creien que el d\xc3\xa9u de l\'antic testament, Jahv\xc3\xa9, era maligne i un \xc3\xa9sser molt diferent i menor a la de\xc3\xaftat que realment va crear l\'univers, i que va ser el responsable d\'enviar Jes\xc3\xbas. Aquests grups gn\xc3\xb2stics honoraven com a herois totes les figures b\xc3\xadbliques que havien intentat descobrir coneixement o reptar l\'autoritat de Jahv\xc3\xa9, alhora que demonitzaven els qui eren vists com a herois en una interpretaci\xc3\xb3 m\xc3\xa9s ortodoxa. Alguns dels ca\xc3\xafnites sostenien que Judes actu\xc3\xa0 com ho va fer per tal que la humanitat fos redimida per la mort de Jes\xc3\xbas. Per aquesta ra\xc3\xb3, el consideraven digne de gratitud i veneraci\xc3\xb3. En aquesta teoria se suggereix que Judes, com els altres deixebles, volia un regne temporal del Messies (\xc2\xabl\'ungit\xc2\xbb). A m\xc3\xa9s, se suggereix que Judes no va avan\xc3\xa7ar la mort de Jes\xc3\xbas, sin\xc3\xb3 que m\xc3\xa9s aviat va voler precipitar una crisi pol\xc3\xadtica i accelerar l\'hora de la vict\xc3\xb2ria, pensant que la detenci\xc3\xb3 de Jes\xc3\xbas provocaria un aixecament del poble, que l\'alliberaria i el coronaria. En defensa d\'aquesta idea, apunten al penediment immediat de Judes despr\xc3\xa9s de sentir que Jes\xc3\xbas era condemnat i transferit als romans. Aquestes teories estan en contradicci\xc3\xb3 amb la doctrina majorit\xc3\xa0ria de l\'Esgl\xc3\xa9sia, tal com es deriva de les escriptures can\xc3\xb2niques._NEWLINE_Aquesta heretgia ca\xc3\xafnita sempre ha estat un punt delicat hist\xc3\xb2ricament per a l\'esgl\xc3\xa9sia ortodoxa. L\'esgl\xc3\xa9sia cristiana sempre ha mantingut que Jes\xc3\xbas va suportar la passi\xc3\xb3 i la mort lliurement, per causa dels pecats de la humanitat i de l\'amor infinit, per tal que tothom pogu\xc3\xa9s tenir l\'oportunitat d\'assolir la salvaci\xc3\xb3. Per tant, la tra\xc3\xafci\xc3\xb3 de Judes a Jes\xc3\xbas, fins i tot des d\'un punt de vista ortodox, es pot considerar nom\xc3\xa9s com una tra\xc3\xafci\xc3\xb3 personal i una violaci\xc3\xb3 de la posici\xc3\xb3 de Judes com a ap\xc3\xb2stol, i no com una violaci\xc3\xb3 doctrinal. Tamb\xc3\xa9, l\'Evangeli segons Joan, a difer\xc3\xa8ncia dels Evangelis sin\xc3\xb2ptics, cont\xc3\xa9 una frase enigm\xc3\xa0tica de Jes\xc3\xbas a Judes, quan aquest abandona l\'\xc3\x9altim sopar per posar en marxa el proc\xc3\xa9s de tra\xc3\xafci\xc3\xb3: \xc2\xabAll\xc3\xb2 que est\xc3\xa0s fent, fes-ho de pressa\xc2\xbb (Jn 13:27). Dos segles despr\xc3\xa9s de la queixa d\'Ireneu, Epifani de Salamis, bisbe de Xipre, va criticar l\'evangeli de Judes perqu\xc3\xa8 aprova la persona que, segons ell, era el tra\xc3\xafdor de Jes\xc3\xbas, i perqu\xc3\xa8 considera que \xc2\xabva executar una bona feina per la nostra salvaci\xc3\xb3\xc2\xbb. [Haeres., xxxviii]_NEWLINE_El fragment del manuscrit que va poder ser tradu\xc3\xaft per erudits posteriors conta que Judes era el deixeble preferit de Jes\xc3\xbas, possiblement amb la intenci\xc3\xb3 que fos interpretat com el \xc2\xabdeixeble estimat\xc2\xbb. Igual que molts escrits gn\xc3\xb2stics, que anaven destinats nom\xc3\xa9s a aquells que havien assolit un cert nivell d\'iniciaci\xc3\xb3, l\'evangeli de Judes volia ser un informe secret, concretament \xc2\xabl\'informe secret de la revelaci\xc3\xb3 que Jes\xc3\xbas va fer en conversa amb Judes Iscariot\xc2\xbb._NEWLINE_Encara que al llarg del temps molts fil\xc3\xb2sofs han considerat la idea que es deman\xc3\xa0s a Judes que dugu\xc3\xa9s a terme les seves accions per tal que Jes\xc3\xbas mor\xc3\xads a la creu i per tant compl\xc3\xads les seves obligacions teol\xc3\xb2giques, aquesta postura ha estat condemnada sovint com her\xc3\xa8tica i no ha tingut el suport de cap narraci\xc3\xb3 can\xc3\xb2nica. Malgrat aix\xc3\xb2, l\'evangeli de Judes no nom\xc3\xa9s afirma que les accions de Judes eren necess\xc3\xa0ries, sin\xc3\xb3 que Judes actuava a les ordres del mateix Jes\xc3\xbas. L\'evangeli de Judes explica que Jes\xc3\xbas va dir a Judes: \xc2\xabSer\xc3\xa0s male\xc3\xaft durant generacions\xc2\xbb. L\'evangeli afegeix a aquesta conversa que Jes\xc3\xbas va dir a Judes \xc2\xabels governar\xc3\xa0s a tots\xc2\xbb i que "Els depassar\xc3\xa0s a tots. Per tu se sacrificar\xc3\xa0 l\'home del qual estic revestit\xc2\xbb._NEWLINE_A difer\xc3\xa8ncia dels evangelis can\xc3\xb2nics, que conten la vida de Jes\xc3\xbas en forma de narraci\xc3\xb3, l\'evangeli de Judes pren la forma menys estructurada d\'una col\xc2\xb7lecci\xc3\xb3 de dites atribu\xc3\xafdes a Jes\xc3\xbas i di\xc3\xa0legs breus entre Jes\xc3\xbas i Judes sense que estiguin encastats dins de cap narraci\xc3\xb3 ni cap context manifest, ja sigui filos\xc3\xb2fic o ret\xc3\xb2ric._NEWLINE_Igual que el Judes retratat als evangelis can\xc3\xb2nics, el Judes de l\'evangeli de Judes conversa amb els escribes que intenten detenir Jes\xc3\xbas i rep diners d\'ells despr\xc3\xa9s d\'haver-los lliurat Jes\xc3\xbas. Per\xc3\xb2, contr\xc3\xa0riament als evangelis can\xc3\xb2nics, que retraten Judes com un personatge dolent i criticat durament per Jes\xc3\xbas (\xc2\xabAi del qui traeix el Fill de l\'Home! M\xc3\xa9s li valdria no haver nascut!\xc2\xbb, Mc 14:21; Mt 26:24), l\'evangeli de Judes el mostra com un instrument div\xc3\xad destinat a un gran i determinat prop\xc3\xb2sit: \xc2\xabEls darrers dies maleiran la teva ascensi\xc3\xb3 a la sagrada generaci\xc3\xb3\xc2\xbb._NEWLINE_A l\'evangeli de Judes, Jes\xc3\xbas afavoreix Judes, dient \xc2\xabAllunya\'t dels altres i t\'explicar\xc3\xa9 els misteris del regne\xc2\xbb, i m\xc3\xa9s tard \xc2\xabMira, t\'ho he explicat tot. Aixeca els ulls i mira el n\xc3\xbavol i la llum que hi ha dins i les estrelles que l\'envolten. L\'estrella que comanda la fila \xc3\xa9s la teva estrella\xc2\xbb._NEWLINE_Els estudiosos musulmans assenyalen que el descobriment del nou manuscrit \xc3\xa9s una prova hist\xc3\xb2rica de la narraci\xc3\xb3 alcor\xc3\xa0nica que havia de ser realment un dels deixebles estimats de Jes\xc3\xbas \xe2\x80\x94concretament Judes\xe2\x80\x94 qui mor\xc3\xads a la creu. Citen trossos del manuscrit que descriu Jes\xc3\xbas lloant Judes, dient \xc2\xabTu els depassar\xc3\xa0s a tots\xc2\xbb, i que a Judes \xc2\xabli sabria molt de greu\xc2\xbb poder pujar al cel. Tanmateix, l\'Alcor\xc3\xa0 no fa cap esment de Judes, ni l\'evangeli de Judes diu que Judes fos crucificat.\n_START_SECTION_\nAparici\xc3\xb3 p\xc3\xbablica del manuscrit\n_START_PARAGRAPH_\nNo hi va haver cap rastre de l\'escrit desaparegut fins que un evangeli de Judes copte va apar\xc3\xa8ixer al \xc2\xabmercat gris\xc2\xbb de les antiguitats, inicialment vist en circumst\xc3\xa0ncies obscures en una habitaci\xc3\xb3 d\'hotel a Ginebra el maig de 1983, quan va ser trobat enmig d\'un grup de manuscrits coptes oferts a Stephen Emmel, doctorand de la Universitat Yale encarregat per la Universitat Metodista del Sud per inspeccionar els manuscrits. No s\'ha documentat clarament com es va trobar aquest c\xc3\xb2dex._NEWLINE_Devers el 1970, el manuscrit i la majoria dels altres objectes del comerciant varen ser robats per un negociant grec anomenat Nikolas Koutoulakis, trets d\'Egipte i portats secretament a Ginebra. Hannah va aconseguir recuperar el c\xc3\xb2dex en coordinaci\xc3\xb3 amb comerciants d\'antiguitats de Su\xc3\xafssa. Despr\xc3\xa9s el va mostrar a experts que en reconegueren el valor, per\xc3\xb2 li va costar dues d\xc3\xa8cades trobar un comprador que volgu\xc3\xa9s pagar el preu demanat de 3 milions de d\xc3\xb2lars. Durant aquest temps, el manuscrit va ser ofert moltes vegades per\xc3\xb2 cap biblioteca va tenir coratge de comprar un manuscrit tan dubt\xc3\xb3s. El c\xc3\xb2dex de 62 p\xc3\xa0gines relligat amb pell va arribar a ser adquirit per la Fundaci\xc3\xb3 Maecenas de Basilea, una fundaci\xc3\xb3 privada dirigida per l\'advocat Mario Jean Roberty. Els posse\xc3\xafdors anteriors diuen ara que va ser descobert a Al Minya Muhafazat al Minya (Egipte) durant els 1950 o 1960, i que no se n\'ha apreciat el valor fins fa poc. Cal notar que alguns altres llocs han estat esmentats en altres negociacions._NEWLINE_Rodolphe Kasser va fer p\xc3\xbablica l\'exist\xc3\xa8ncia del text en una reuni\xc3\xb3 d\'especialistes en llengua copta a Par\xc3\xads, el juliol de 2004. En una declaraci\xc3\xb3 feta el 30 de mar\xc3\xa7 de 2005, un portaveu de la Fundaci\xc3\xb3 Maecenas va anunciar plans per publicar-ne traduccions en angl\xc3\xa8s, franc\xc3\xa8s i alemany, despr\xc3\xa9s que els fr\xc3\xa0gils papirs haguessin estat sotmesos a treballs de conservaci\xc3\xb3 per un grup d\'especialistes en hist\xc3\xb2ria copta, que havia de ser dirigit per un antic professor de la Universitat de Ginebra (Kasser), i que serien publicats aproximadament al cap d\'un any. El gener de 2005 A. J. Tim Jull, director del laboratori AMS de la National Science Foundation i Gregory Hodgins, ajudant de recerca, anunciaren que el proc\xc3\xa9s de dataci\xc3\xb3 amb radiocarboni havia datat cinc mostres del manuscrit entre el 220 i el 340 dC. Aix\xc3\xb2 situa el manuscrit copte entre el tercer i el quart segle, un segle abans del que s\'havia pensat a partir d\'an\xc3\xa0lisis del text. El gener de 2006, Gene A. Ware, del laboratori papirol\xc3\xb2gic d\'obtenci\xc3\xb3 d\'imatges de la Universitat Brigham Young va fer proves a Su\xc3\xafssa i en va confirmar l\'autenticitat._NEWLINE_Durant d\xc3\xa8cades, el manuscrit no ha estat manipulat amb cura: algunes p\xc3\xa0gines es poden haver extraviat al mercat d\'antiguitats (va apar\xc3\xa8ixer mitja p\xc3\xa0gina el gener febrer de 2006 a Nova York), i es creu que el text \xc3\xa9s complet en tres quartes parts. Roberty ha declarat: \xc2\xabDespr\xc3\xa9s de finalitzar la recerca, tot ser\xc3\xa0 retornat a Egipte. L\'obra hi pertany i hi ser\xc3\xa0 conservada de la millor manera possible\xc2\xbb.\n_START_SECTION_\nResultats i reaccions\n_START_PARAGRAPH_\nEl professor Rodolphe Kasser va revelar alguns detalls sobre el text el 2004, segons el diari holand\xc3\xa8s Parool. El llenguatge \xc3\xa9s el mateix dialecte sah\xc3\xaddic de la llengua copta en qu\xc3\xa8 estan escrits els textos coptes de la biblioteca Nag Hammadi. L\'evangeli de Judes es va trobar per primera vegada en el c\xc3\xb2dex Tchacos, que tamb\xc3\xa9 cont\xc3\xa9 una \xc2\xabEp\xc3\xadstola a Felip\xc2\xbb, atribu\xc3\xafda a Pere (n\'hi ha una variant a la col\xc2\xb7lecci\xc3\xb3 Nag Hammadi) i el "Primer i Segon Apocalipsi de Jaume" (tamb\xc3\xa9 conegut per Nag Hammadi). Fins a un ter\xc3\xa7 del c\xc3\xb2dex \xc3\xa9s actualment illegible._NEWLINE_Se n\'havia de publicar un article cient\xc3\xadfic el 2005 per\xc3\xb2 es va ajornar. La National Geographic Society va anunciar la finalitzaci\xc3\xb3 de la restauraci\xc3\xb3 i la traducci\xc3\xb3 en una confer\xc3\xa8ncia de premsa a Washington D.C., el 6 d\'abril de 2006, i el manuscrit mateix va ser mostrat aleshores a la seu de la National Geographic Society, acompanyat per un reportatge especial per a la televisi\xc3\xb3 titulat The Gospel of Judas, em\xc3\xa8s pel canal National Geographic el 9 d\'abril. Televisi\xc3\xb3 de Catalunya va adquirir-ne els drets i el va emetre el 12 d\'abril de 2006._NEWLINE_Terry Garcia, un executiu vise-president de la National Geographic Society va afirmar que el c\xc3\xb2dex \xc3\xa9s considerat per erudits i cient\xc3\xadfics com el text m\xc3\xa9s antic, no b\xc3\xadblic, que s\'ha trobat de 1940 en\xc3\xa7\xc3\xa0. Tanmateix, el seu anunci va ser rebut amb alguns dubtes i amb una resposta generalment t\xc3\xa8bia._NEWLINE_James M. Robinson, un dels principals experts nord-americans sobre aquest tipus de texts religiosos antics, va predir que el nou llibre no oferiria cap detall nou sobre el deixeble que va trair Jes\xc3\xbas, ja que, encara que el document sigui antic, com que \xc3\xa9s del segle tercer, el text no \xc3\xa9s prou antic. El document era conegut abans de ser descobert perqu\xc3\xa8 Ireneu de Li\xc3\xb3, bisbe de Li\xc3\xb3, el va titllar d\'her\xc3\xa8tic l\'any 180. Ireneu va dir que els escrits venien d\'una secta gn\xc3\xb2stica ca\xc3\xafnita que va combatre contra la cristiandat mentre esdevenia ortodoxa. En la seva cr\xc3\xadtica, Ireneu acusava els ca\xc3\xafnites de lloar l\'assass\xc3\xad b\xc3\xadblic Ca\xc3\xadn, els sodomites i Judes, a qui consideraven posse\xc3\xafdor de misteris secrets. Malgrat tot, Robinson tamb\xc3\xa9 va suggerir que el text seria molt valu\xc3\xb3s per als estudiosos dedicats al segle segon, per\xc3\xb2 no perqu\xc3\xa8 don\xc3\xa9s una comprensi\xc3\xb3 major de la b\xc3\xadblia._NEWLINE_National Geographic va respondre a les cr\xc3\xadtiques de Robinson dient que \xc2\xab\xc3\xa9s ir\xc3\xb2nic\xc2\xbb que plantegi aquestes q\xc3\xbcestions quan \xc2\xabdurant anys, ha intentat sense \xc3\xa8xit adquirir el c\xc3\xb2dex ell mateix, i ha publicat el seu propi llibre l\'abril [de 2006], tot i no tenir acc\xc3\xa9s directe als materials\xc2\xbb.'